CELEX: 32014D0679
Language: mt
Date: 2014-09-25 00:00:00
Title: 2014/679/UE: Deċiżjoni ta' Implimentazzjoni tal-Kummissjoni tal- 25 ta' Settembru 2014 li temenda d-Deċiżjoni ta' Implimentazzjoni 2012/270/UE fir-rigward tal-perjodu ta' applikazzjoni tagħha u fir-rigward tal-moviment għal faċilitajiet tal-ippakkjar ta' tuberi tal-patata li joriġinaw f'żoni demarkati sabiex jiġi evitat it-tixrid fl-Unjoni tal- Epitrix cucumeris (Harris), l- Epitrix similaris (Gentner), l- Epitrix subcrinita (Lec.) u l- Epitrix tuberis (Gentner) (notifikata bid-dokument C(2014) 6731)

27.9.2014   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 283/61
            
         DEĊIŻJONI TA' IMPLIMENTAZZJONI TAL-KUMMISSJONI
   tal-25 ta' Settembru 2014
   li temenda d-Deċiżjoni ta' Implimentazzjoni 2012/270/UE fir-rigward tal-perjodu ta' applikazzjoni tagħha u fir-rigward tal-moviment għal faċilitajiet tal-ippakkjar ta' tuberi tal-patata li joriġinaw f'żoni demarkati sabiex jiġi evitat it-tixrid fl-Unjoni tal-Epitrix cucumeris (Harris), l-Epitrix similaris (Gentner), l-Epitrix subcrinita (Lec.) u l-Epitrix tuberis (Gentner)
   
      
         (notifikata bid-dokument C(2014) 6731)
      
   
   
      (2014/679/UE)
   
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva tal-Kunsill 2000/29/KE tat-8 ta' Mejju 2000 dwar il-miżuri protettivi kontra l-introduzzjoni ġewwa l-Komunità ta' organiżmi ta' ħsara għall-pjanti jew għall-prodotti tal-pjanti u kontra t-tixrid tagħhom ġewwa l-Komunità (1), u b'mod partikolari r-raba' sentenza tal-Artikolu 16(3) tagħha,
   Billi:
   
               (1)
            
            
               Id-Deċiżjoni ta' Implimentazzjoni tal-Kummissjoni 2012/270/UE (2) tipprevedi miżuri ta' emerġenza biex jiġu evitati l-introduzzjoni u t-tixrid tal-Epitrix cucumeris (Harris), l-Epitrix similaris (Gentner), l-Epitrix subcrinita (Lec.) u l-Epitrix tuberis (Gentner) fl-Unjoni.
            
         
               (2)
            
            
               L-iżvilupp tas-sitwazzjoni mindu d-Deċiżjoni ta' Implimentazzjoni 2012/270/UE daħlet fis-seħħ wera li l-miżuri previsti minnha huma effikaċi u għandhom ikomplu japplikaw. Għalhekk, huwa xieraq li dik id-Deċiżjoni ta' Implimentazzjoni tapplika mingħajr limitazzjoni ta' żmien.
            
         
               (3)
            
            
               L-esperjenza turi li hu meħtieġ li tingħata aktar flessibilità fir-rigward tal-faċilità fejn it-tuberi tal-patata jgħaddu minn trattament li jiżgura li ma jibqax fuqhom aktar minn 0,1 % ta' ħamrija u li l-organiżmi speċifikati jitneħħew. Għalhekk, għandu jkun permess li dawk it-tuberi jiġu mċaqilqa 'l barra miż-żoni demarkati qabel iseħħ it-trattament. Il-moviment lejn dawk il-faċilitajiet għandu, madankollu, ikun soġġetti għal rekwiżiti li jiżguraw li r-riskju fitosanitarju rispettiv jitnaqqas għal livelli aċċettabbli.
            
         
               (4)
            
            
               Sabiex jiġi żgurat li l-organiżmi speċifikati ma jistgħux jistabbilixxu ruħhom jew jinxterdu barra miż-żona demarkata, għandhom jiġu stabbiliti rekwiżiti dwar ir-rimi ta' skart rilevanti tal-ħamrija u materjal ta' skart ieħor. Għal dan l-istess għan, għandhom jiġu stabbiliti wkoll rekwiżiti dwar il-vetturi u l-ippakkjar għat-trasport jew l-immaniġġjar ta' dawk it-tuberi tal-patata qabel ma jiċċaqalqu 'l barra miż-żona demarkata jew minn faċilità tal-ippakkjar li tkun tinsab barra minn dik iż-żona. Huwa meħtieġ ukoll li l-makkinarju użat għat-trattament ta' tuberi tal-patata fil-faċilitajiet tal-ippakkjar li jinsabu barra ż-żoni demarkati jitnaddaf biex tiġi evitata l-infestazzjoni ta' patata oħra mmaniġġjata mill-istess makkinarju.
            
         
               (5)
            
            
               Sabiex jiġi ffaċilitat il-kontroll mill-Istati Membri tal-ippakkjar 'il barra miż-żona demarkata tat-tuberi tal-patata li joriġinaw f'żona ta' dan it-tip, huwa importanti li l-faċilitajiet tal-ippakkjar li jinsabu barra miż-żoni demarkati jkunu awtorizzati għal dak l-iskop u jkunu meħtieġa li jżommu rekords tat-tuberi tal-patata ttrattata li joriġinaw fiż-żoni demarkati.
            
         
               (6)
            
            
               Id-Deċiżjoni ta' Implimentazzjoni 2012/270/UE għandha għalhekk tiġi emendata skont dan.
            
         
               (7)
            
            
               Il-miżuri stipulati f'din id-Deċiżjoni huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
            
         ADOTTAT DIN ID-DEĊIŻJONI:
   Artikolu 1
   Id-Deċiżjoni ta' Implimentazzjoni 2012/270/UE hija emendata kif ġej:
   
               (1)
            
            
               L-Artikolu 3 jinbidel b'dan li ġej:
               “Artikolu 3
               It-trasport ta' tuberi tal-patata fl-Unjoni
               1.   Tuberi tal-patata li joriġinaw f'żoni demarkati fl-Unjoni stabbiliti skont l-Artikolu 5, li jiġu ppakkjati f'dawk iż-żoni jew fil-faċilitajiet imsemmija fl-Artikolu 3b jistgħu jiġu ttrasportati fl-Unjoni biss jekk jissodisfaw il-kundizzjonijiet, kif stipulat fil-punt (1) tat-Taqsima 2 tal-Anness I.
               Tuberi tal-patata li joriġinaw f'żona demarkata, jistgħu jiġu mċaqalqa minn dik iż-żona demarkata lejn l-faċilità tal-ippakkjar li tissodisfa r-rekwiżiti tal-Artikolu 3b li tkun qrib dik iż-żona ddemarkata sakemm il-kundizzjonijiet stabbiliti fil-punt (2) tat-Taqsima 2 tal-Anness I ikunu ġew issodisfati. It-tuberi tal-patata jistgħu jinħażnu f'dik il-faċilità.
               Fil-każ tat-tieni subparagrafu, il-korp uffiċjali responsabbli għandu jwettaq l-azzjonijiet li ġejjin:
               
                           (a)
                        
                        
                           monitoraġġ intensiv għall-preżenza tal-organiżmi speċifikati permezz ta' spezzjonijiet addattati fuq il-pjanti tal-patata u, fejn huwa xieraq, fuq pjanti ospitanti oħra, inklużi l-għelieqi fejn jitkabbru dawn il-pjanti, mill-inqas fi ħdan raġġ ta' 100 m mill-faċilità tal-ippakkjar;
                        
                     
                           (b)
                        
                        
                           attivitajiet li jwasslu għas-sensibilizzazzjoni pubblika dwar it-theddid tal-organiżmi speċifikati u l-miżuri adottati biex dawn ma jiddaħlux u ma jinxterdux fl-Unjoni fil-viċinanza tal-faċilità tal-ippakkjar.
                        
                     2.   Tuberi tal-patata introdotti fl-Unjoni skont l-Artikolu 2 minn pajjiżi terzi fejn hija magħrufa l-preżenza ta' organiżmu speċifikat wieħed jew aktar, jistgħu jiġu ttrasportati fl-Unjoni biss jekk jissodisfaw il-kundizzjonijiet, kif stipulat fil-punt (3) tat-Taqsima 2 tal-Anness I.
               Artikolu 3a
               Rekwiżiti li jirrigwardjaw l-vetturi, l-ippakkjar, il-makkinarju u l-ħamrija skartata
               1.   L-Istati Membri għandhom jiżguraw li kwalunkwe vettura u ppakkjar li ntużaw għat-trasport tat-tuberi tal-patata li joriġinaw f'żona demarkata qabel ma ġie ssodisfat il-punt 1(b) tat-Taqsima 2 tal-Anness I jiġu dekontaminati u mnaddfin b'mod xieraq fil-każijiet li ġejjin:
               
                           (a)
                        
                        
                           qabel ma jittieħdu 'l barra miż-żona demarkata; kif ukoll
                        
                     
                           (b)
                        
                        
                           qabel ma jitilqu minn faċilità tal-ippakkjar, kif imsemmi fit-tieni subparagrafu tal-Artikolu 3(1).
                        
                     2.   L-Istati Membri għandhom jiżguraw li l-makkinarju użat biex jimmaniġġjaw it-tuberi tal-patata msemmija fil-paragrafu 1 f'faċilità tal-ippakkjar msemmija fit-tieni subparagrafu tal-Artikolu 3(1) jiġi dekontaminati u mnaddaf kif imiss wara kull użu.
               3.   L-Istati Membri għandhom jiżguraw li l-ħamrija skartata, jew materjal ta' skart ieħor, li jirriżulta minn twettiq tar-rekwiżiti tal- Artikolu 3(1) u l-paragrafi 1 u 2 ta' dan l-Artikolu għandu jintrema b'tali mod li jiġi żgurat li l-organiżmi speċifikati ma jistgħux jistabbilixxu ruħhom jew jinxterdu barra ż-żona demarkata.
               Artikolu 3b
               Rekwiżiti li jikkonċernaw il-faċilitajiet tal-ippakkjar li jinsabu barra ż-żoni demarkati kkonċernati
               Il-faċilitajiet tal-ippakkjar li jinsabu barra miż-żoni demarkati kkonċernati u l-immaniġġjar ta' tuberi tal-patata li joriġinaw fit-tali żoni, kif imsemmi fit-tieni subparagrafu tal- Artikolu 3(1), għandhom jissodisfaw ir-rekwiżiti li ġejjin:
               
                           (a)
                        
                        
                           ikunu awtorizzati mill-korp uffiċjali responsabbli mill-ippakkjar tat-tuberi tal-patata li joriġinaw f'żona demarkata; kif ukoll
                        
                     
                           (b)
                        
                        
                           iżommu għal sena mill-ħin tal-wasla ta' tuberi tal-patata f'dik il-faċilità, rekords tat-tuberi tal-patata ttrattati li joriġinaw f'żoni demarkati.”
                        
                     
         
               (2)
            
            
               L-Artikolu 7 jitħassar.
            
         
               (3)
            
            
               L-Anness I huwa emendat skont l-Anness għal din id-Deċiżjoni.
            
         Artikolu 2
   Din id-Deċiżjoni hija indirizzata lill-Istati Membri.
   
      Magħmul fi Brussell, il-25 ta' Settembru 2014.
      
         
            Għall-Kummissjoni
         
         Tonio BORG
         
            Membru tal-Kummissjoni
         
      
   
   
      (1)  ĠU L 169, 10.7.2000, p. 1.
   
      (2)  Id-Deċiżjoni ta' Implimentazzjoni tal-Kummissjoni 2012/270/UE tas-16 ta' Mejju 2012 fir-rigward ta' miżuri ta' emerġenza li jevitaw l-introduzzjoni u t-tixrid tal-Epitrix cucumeris (Harris), l-Epitrix similaris (Gentner), l-Epitrix subcrinita (Lec.) u l-Epitrix tuberis (Gentner) fl-Unjoni (ĠU L 132, 23.5.2012, p. 18).
   
      ANNESS
      L-Anness I tad-Deċiżjoni ta' Implimentazzjoni 2012/270/UE għandu jiġi emendat kif ġej:
      It-Taqsima 2 hija ssostitwita b'dan li ġej:
      
         “TAQSIMA 2
         
            Kundizzjonijiet għat-trasport
         
         
                  
                     (1)
                  
                  
                     It-tuberi tal-patata li joriġinaw f'żoni demarkati fl-Unjoni jistgħu jiċċaqilqu minn żoni bħal dawn lejn iż-żoni mhux demarkati fl-Unjoni biss jekk jiġu ssodisfati l-kundizzjonijiet li ġejjin:
                     
                                 (a)
                              
                              
                                 it-tuberi tal-patata tkabbru f'post ta' produzzjoni rreġistrat skont id-Direttiva tal-Kummissjoni 92/90/KEE (1) jew minn produttur irreġistrat skont id-Direttiva tal-Kummissjoni 93/50/KEE (2), jew ittrasportati minn maħżen jew ċentru tad-dispaċċ irreġistrat skont id-Direttiva 93/50/KEE;
                              
                           
                                 (b)
                              
                              
                                 it-tuberi tal-patata nħaslu jew tnaddfu b'mod li ma baqax aktar minn 0,1 % ta' ħamrija fuqhom, jew inkella għaddew minn metodu ekwivalenti applikat speċifikament sabiex ikollu l-istess riżultat u jneħħi l-organiżmi speċifikati kkonċernati u sabiex ikun żgurat li ma hemm l-ebda riskju ta' tixrid tal-organiżmi speċifikati;
                              
                           
                                 (c)
                              
                              
                                 il-materjal tal-ippakkjar li fih jiġu ttrasportati t-tuberi tal-patata jkun nadif. kif ukoll
                              
                           
                                 (d)
                              
                              
                                 it-tuberi tal-patata jiġu akkumpanjati mill-passaport tal-pjanti mħejji u maħruġ skont id-Direttiva tal-Kummissjoni 92/105/KEE (3).
                              
                           
               
                  
                     (2)
                  
                  
                     Fil-każ ta' moviment ta' tuberi tal-patata għal faċilità tal-ippakkjar, kif imsemmi fit-tieni subparagrafu tal-Artikolu 3(1), flimkien mal-punt (1)(a), għandhom jiġu ssodisfati l-kundizzjonijiet li ġejjin:
                     
                                 (a)
                              
                              
                                 it-tuberi tal-patata tkabbru f'għelieqi li ġew sottomessi għal trattament ta' insettiċida kontra l-organiżmi speċifikati f'waqtiet xierqa matul l-istaġun tat-tkabbir;
                              
                           
                                 (b)
                              
                              
                                 qabel il-ħsad twettqu spezzjonijiet uffiċjali, f'waqtiet xierqa, f'dawk l-għelieqi, u ma ġew skoperti l-ebda organiżmi speċifikat;
                              
                           
                                 (c)
                              
                              
                                 il-produttur għandu, bil-quddiem, jgħarraf lill-korpi uffiċjali responsabbli dwar l-intenzjoni tiegħu li jċaqlaq tuberi tal-patata skont dan il-punt, u dwar id-data tal-moviment maħsub;
                              
                           
                                 (d)
                              
                              
                                 it-tuberi tal-patata jiġu trasportati lejn faċilità tal-ippakkjar f'vetturi magħluqa, jew f'imballaġġ magħluq u nadif, b'tali mod li jiġi żgurat li l-organiżmi speċifikati ma jistgħux jaħarbu jew jinxterdu;
                              
                           
                                 (e)
                              
                              
                                 matul it-trasport tagħhom lejn il-faċilità tal-ippakkjar, it-tuberi tal-patata jkunu akkumpanjati minn dokument li jidentifika l-oriġini u d-destinazzjoni tagħhom; kif ukoll
                              
                           
                                 (f)
                              
                              
                                 minnufih mal-wasla fil-faċilità tal-ippakkjar, it-tuberi tal-patata jiġu suġġetti għat-trattament deskritt fil-punt 1(b) ta' din it-Taqsima.
                              
                           
               
                  
                     (3)
                  
                  
                     Tuberi tal-patata introdotti fl-Unjoni skont it-Taqsima 1 minn pajjiżi terzi fejn hija magħrufa l-preżenza ta' organiżmu speċifikat wieħed jew aktar, jistgħu jiġu ttrasportati fl-Unjoni biss jekk ikunu akkumpanjati mill-passaport tal-pjanti msemmi fil-punt (1)(d).